সামনেই পুজো। মধ্যবিত্তের পকেটে এমনিতেই টান। তারই মধ্যে এল দুঃসংবাদ। 
অর্থমন্ত্রক থেকে বিবৃতি দিয়ে জানানো হয়েছে, আগামী ২৭ সেপ্টেম্বর থেকেই বেশ কয়েকটি প্রয়োজনীয় জিনিসের আমদানি শুল্ক বাড়তে চলেছে। এর মধ্যে রয়েছে ওয়াশিং মেশিন, জুতো, সুটকেস, বিমানের জ্বালানির মতো পণ্যগুলি।
 

এই বিষয়ে অন্যান্য খবর

৫০ কোটিকে ৫ লাখের বিমা, ভোটের ডঙ্কা বাজিয়ে ‘বিশ্বসেরা’ প্রকল্পের সূচনা মোদীর
ফের বড় সিদ্ধান্ত কেন্দ্রের, তিনটি সরকারি ব্যাঙ্ক মিশে এক হয়ে যাচ্ছে


হঠাৎ কেন এমন সিদ্ধান্ত? বিবৃতিতে বলা হয়েছে, দেশের অভ্যন্তরীণ অর্থনীতিকে চাঙ্গা করতেই এ হেন দাওয়াই। 
বিমানের জ্বালানির আমদানি শুল্ক এক লাফে শূন্য থেকে হচ্ছে ৫ শতাংশ। এর ফলে অবশ্যম্ভাবী ভাবে বাড়বে বিমান ভাড়াও। বাড়বে অন্যান্য জিনিসগুলির ভাড়াও। পুজোর মুখে এই ভাড়া বৃদ্ধি মধ্যবিত্তের বড় মাথাব্যথার কারণ হয়ে দাঁড়াবে বলেই মনে করছে সংশ্লিষ্ট মহল।
এক নজরে দেখে নেওয়া যাক কোন পন্যের শুল্ক মাশুল কত বাড়ল—
• বিমানের জ্বালানির ক্ষেত্রে আগে কোনও আমদানি শুল্ক ছিল না। এখন তা ৫ শতাংশ হবে।
• এয়ার কন্ডিশনারের উপরে আগে আমদানি শুল্ক ছিল ১০ শতাংশ, এখন বে়ড়ে হচ্ছে ২০ শতাংশ।
• রেফ্রিজেরেটরের আমদানি শুল্কও বেড়ে দ্বিগুণ হলো।
• ওয়াশিং মেশিনের শুল্কও ১০ শতাংশ থেকে বেড়ে হচ্ছে ২০ শতাংশ।
• জুতোর আমদানি শুল্ক আগে ছিল ২০ শতাংশ, বেড়ে হচ্ছে ২৫ শতাংশ। 
• স্পিকারের ক্ষেত্রে ৫ শতাংশ বাড়ছে শুল্কের পরিমাণ। 
• নন ইন্ডাস্ট্রিয়াল হিরে, সেমি প্রসেসড হিরের ক্ষেত্রে মাশুল বাড়ছে ২.৫শতাংশ করে।
• ৫ শতাংশ বাড়ছে বাথরুমের ব্যবহার্য নানা জিনিসের শুল্ক।
• ব্রিফকেস, সুটকেস, রান্নার সামগ্রী, আসবাব ইত্যাদির ক্ষেত্রে শুল্ক বাড়ছে ৫ শতাংশ করে।

একটি সর্বভারতীয় গণমাধ্যমের প্রতিবেদন অনুযায়ী গত ১৪ সেপ্টেম্বর প্রধানমন্ত্রী নরেন্দ্র মোদী দেখা করেন অর্থমন্ত্রী অরুণ জেটলি ও রিজার্ভ ব্যাঙ্কের শীর্ষকর্তাদের সঙ্গে। কারেন্ট অ্যাকাউন্ট ডেফিসিয়েন্সি (ক্যাড) বা আর্থিক ঘাটতি মেটাতেই এই নতুন স্ট্র্যাটেজি নেওয়া হয়েছে।